Document ID: 32004L0005

Komission direktiivi 2004/5/EY,
annettu 20 päivänä tammikuuta 2004,
direktiivin 2001/15/EY muuttamisesta tiettyjen aineiden sisällyttämiseksi liitteeseen
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon erityisravinnoksi tarkoitettuja elintarvikkeita koskevan jäsenvaltioiden lainsäädännön lähentämisestä 3 päivänä toukokuuta 1989 annetun neuvoston direktiivin 89/398/ETY(1), ja erityisesti sen 4 artiklan 2 kohdan,
on kuullut elintarvikealan tiedekomiteaa tai Euroopan elintarviketurvallisuusviranomaista,
sekä katsoo seuraavaa:
(1) Erityisruokavaliovalmisteisiin ravitsemuksellisessa tarkoituksessa lisättävistä aineista 15 päivänä helmikuuta 2001 annetussa komission direktiivissä 2001/15/EY(2) vahvistetaan tietyt aineluokat ja luetellaan kunkin luokan osalta ne kemialliset aineet, joita voidaan käyttää erityisruokavaliovalmisteiden valmistuksessa. Lisäksi direktiivissä säädetään, että jäsenvaltioiden on kiellettävä 1 päivästä huhtikuuta 2004 sellaisten tuotteiden kauppa, jotka eivät täytä direktiivin vaatimuksia.
(2) Direktiivin 2001/15/EY hyväksymishetkellä sen liitteeseen ei voitu sisällyttää eräitä kemiallisia aineita, joita lisätään joihinkin erityisruokavaliovalmisteisiin erityisten ravitsemuksellisten tarkoitusten vuoksi ja joita pidetään kaupan joissakin jäsenvaltioissa, sillä elintarvikealan tiedekomitea ei ollut arvioinut niitä.
(3) Kemialliset aineet, jotka elintarvikealan tiedekomitea tai Euroopan elintarvikeviranomainen on tämän jälkeen arvioinut ja joista on annettu myönteinen tieteellinen arviointi, olisi sisällytettävä direktiivin 2001/15/EY liitteeseen.
(4) Koska näitä aineita sisältäviä tuotteita pidetään kaupan joissakin jäsenvaltioissa, on tarpeen, että tämä direktiivi saatetaan osaksi kansallista lainsäädäntöä ennen 1 päivää huhtikuuta 2004, jotta direktiivissä 2001/15/EY säädetty kielto ei tule voimaan lyhyeksi ajaksi, mikä aiheuttaisi tarpeettomia häiriöitä markkinoilla.
(5) Direktiiviä 2001/15/EY olisi muutettava vastaavasti.
(6) Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 2001/15/EY liite tämän direktiivin liitteen mukaisesti.
2 artikla
1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä maaliskuuta 2004. Niiden on viipymättä toimitettava komissiolle kyseiset säädöstekstit sekä kyseisten säännösten ja tämän direktiivin säännösten välinen vastaavuustaulukko.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
3 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Brysselissä 20 päivänä tammikuuta 2004.

Labels: 0
17